**Vil du gøre en forskel for børn og unge?**

Vi er en større spejdergruppe i Kjellerup, som har til huse i en dejlig stor spejderhytte centralt placeret i byen med adgang til både by og store grønne områder, hvilket giver mulighed for at lave mange forskellige aktiviteter. Derudover har vi også vores egen store spejderhytte midt i en skov ved en skøn sø, som vi jævnligt tager på ture ved.

Vi søger 2-3 nye lederassistenter, som har lyst og tid til at deltage i vores ugentlige spejdermøder om torsdagen, samt forskellige ture og lejre et par gang i løbet af året. Det er primært i vores bæverenhed (0.-1. klasse) samt ulveenhed (2.-4. klasse), vi har brug for flere lederkræfter, men vi kan altid bruge flere hænder.

Vi forventer af dig at:

* du har mod på at udvikle aktiviteter for 6-8 el 8-10 årige
* du synes det er sjovt at få nye ideer – og føre dem ud i livet efterfølgende
* du har lyst til at være en del af spejdernes fællesskab

Det er ikke nødvendigt, at du har erfaring med spejder. KFUM-Spejderne udbyder mange forskellige kurser målrettet frivillige ledere, som du er velkommen til at deltage i, hvis du vil have inspiration til dit spejderarbejde.

Samtidig bliver du som leder en del af gruppens stærke fællesskab. Der er en uformel tone i gruppen, og vi går op i, at det også skal være sjovt at være leder. Derfor har vi også jævnligt arrangementer kun for lederne.

KFUM-spejdernes grundlag er at udvikle børn og unge til selvstændige og ansvarsbevidste samfundsborgere. Ideen er, at de yngste spejdere skal lære om natur og fællesskab gennem at være aktiv del af enheden.

Kontakt os og få en uforpligtende snak om at blive en del af fællesskabet hos Kjellerup-Spejderne.

Læs mere om os på vores hjemmeside kjellerupspejderne.dk eller på Facebook https://www.facebook.com/KjellerupSpejderne